Winkler Gyula

kézenfekvő választás lehet az IT-miniszteri tárcára: RMDSZ-berkekből származik és miniszteri tapasztalata is van, lévén, hogy 2004-től idén tavaszig külkereskedelmi miniszter volt (a kormányátalakítás után ugyanezt a feladatkört államtitkárként látja el). 

Jó külkereskedelmi szakembernek tartják, informatikai miniszterként valószínűleg nem jelent gondot számára az adminisztráció, és az üzleti szférával is könnyedén tartja majd a kapcsolatot.

Komoly hátrányt jelent viszont, hogy az IT-hez nem konyít. Ellenérv, hogy nagy projektekkel már amúgy sem lenne idő előhozakodni, most már csak a megkezdett programok adminisztrálása a feladat. 

Negatívum még, hogy Winkler vitathatatlan szakértelme mellett arctalan politikus. A karizma hiánya persze előnyére válhat: 2004-es kormányzati szerepvállalása óta úgy tűnik, a román politikai estabilishment teljesen befogadta.

Kérdés továbbá, hogy a külkereskedelmi államtitkár EP-jelöltsége mennyire kavar be a miniszteri munkának. A dolgok jelenlegi állása szerint azonban az SZKT által véglegesített választási lista módosulni fog, valószínűleg nem Winkler előnyére.

Tamás Sándor

Kovászna megyei képviselő az RMDSZ feltörekvőben levő új nemzedékének tagja: bátor és innovatív politikusnak tartják, aki ügyesen keveri a populistább ízű szólamokat a nagypolitikában használatos, diplomatikus fanyelvvel. Fekete pontot jelent azonban számára, hogy nem rendelkezik komolyabb üzleti tapasztalattal és az információtechnológiával is párhuzamos.

Ádám Gábor

két teljesítményorientált civil szervezetnél – az [*[link to="http://www.edrc.ro"]*]Etnokulturális Kisebbségek Forrásközpontjánál[*[link-end]*], illetve korábban a Soros Alapítványnál – komoly szervezetvezetési tapasztalatot halmozott fel. A végzettsége is passzol, hiszen a kolozsvári Műszaki Egyetem automatizálás szakán szerzett mérnöki diplomát. További érv, hogy követi a politikai eseményeket.

Egyedüli gyenge pontja, hogy nem politikus, hanem civil: az RMDSZ belső, szervezeti szempontjából azonban kétséges, hogy megéri-e a „saját” ember helyett egy független szakértőt javasolni.

Ugyanakkor a közvélemény várva-várt nyitásként értelmezhetné a független civil bevonását az IT-minisztérium élére, emiatt az RMDSZ bónuszt kaphat. És ami még fontosabb: Nagy Zsolttól eltérően minimális presztízsveszteséggel, gyorsan be lehetne áldozni Ádámot, ha valami zűr adódik.

Teszári Zoltán

az RCS&RDS tulajdonosa; több, mint 200 millió dollárra rúgó vagyonával a leggazdagabb romániai magyar. Ha belépne a politikába, ő lenne a romániai magyarok Kóka Jánosa. De eddig erre semmilyen jel nem mutat: Teszári csak egészen kivételes esetben nyilatkozik sajtónak, interjút egyáltalán nem ad, közéleti szerepvállalása nulla. 

Épp ezért nehezen hihető, hogy Teszári belevágna a Nagy Zsolt után maradt projektek gründolásába egy olyan kormányban, mely egy ideje kártyavárhoz hasonlít. 

További probléma, hogy a miniszteri tárca esetleges elfogadása előtt Teszárinak ki kell majd küszöbölnie az összeférhetetlenséget cégtulajdonosi, illetve miniszteri funkciója közt ( az RCS&RDS internet, telefon és kábeltévé-szolgáltatásban is utazik).

Viszont nem vitás, hogy nálánál jobban senki nem ismeri a hazai IT-szektort – elvégre nagyrészt ő építette fel.